КъБР-м и Iэтащхьэм щIыгъуу бюджетыр зэрагъэзащIэм хоплъэ
Къэбэрдей-Балъкъэр Республикэм и Iэтащхьэ Къанокъуэ Арсен КъБР-м и Правительствэм экономикэм пыщIа и IэнатIэхэм я лэжьакIуэхэр къызрихьэлIа зэIущIэ иригъэкIуэкIащ. Министрхэм мазаем къриубыдэу бюджетыр гъэзэщIа зэрыхъуар къапщытэжащ, апхуэдэу гъатхэпэ мазэм и ахъшэр зэрытегуэшар утыку къралъхьащ.
«Бюджетыр гъэзэщIэным сыт хуэдэ гугъуехь хэлъми, — жиIащ республикэм и Iэтащхьэм, — дэ гулъытэ хэха хуэтщIын хуейщ Къэбэрдей-Балъкъэрым и цIыхубэ хъыбарегъащIэ IуэхущIапIэхэм зегъэужьыным. Информатизацэм псынщIэу зыщиубгъу мы лъэхъэнэм дэ ди къалэнщ хъыбарзехьэ IэнатIэхэм я лэжьакIуэхэм я IэнатIэр ящыдгъэпсынщIэну».
КъБР-м и Iэтащхьэм зыхуэфащэ унафэщIхэм я пщэ ирилъхьащ журналистхэр, хъыбарегъащIэ IуэхущIапIэхэр нэхъ зыхуэныкъуэ Iэмэпсымэхэр лизингкIэ къэщэхунымкIэ хэкIыпIэхэр яубзыхуну. Дызэрыщыгъуазэщи, Къанокъуэ Арсен и унафэкIэ «Кабардино-Балкарская правда» республикэ газетым и редакцэр иужь зэманым елэжьащ абы и тиражыр нэхъыбэ щIыным, апхуэдэу иджыпсту щэбэтым напэкIуэцIу 8 хъууэ къыдагъэкI номерыр напэкIуэцI 16-м нэгъэсыным. Абы къыдэкIуэу щэбэт номерыр щхъуэкIэплъыкIэу традзэу щIадзащ. «Дэ диIэн хуейщ республикэм ис дэтхэнэри фIэгъэщIэгъуэну зэджэн газет тэмэм», — жиIащ Къанокъуэ Арсен. КъыхэгъэщIыпхъэщ газетым Iэ тезыдзахэм я мызакъуэу, щэбэтым къыдэкI номерыр нэхъ хуэмыщIауэ псэухэми пщIэншэу хуагъэхьыну зэрамурадыр.
Дызэрыт илъэсым зэхъуэкIыныгъэ нэрылъагъухэр халъхьэнущ республикэм и телевиденэм и лэжьэкIэми. Телеканалыр сыт и лъэныкъуэкIи къагъэщIэрэщIэжынущ. Апхуэдэу дызэрыт илъэсым лажьэу щIидзэнущ «КъБР-инфо» республикэ хъыбарегъащIэ агентствэм.
Гъуэгухэр ухуэнымрэ зэгъэпэщыжынымрэ хуэгъэзауэ зэфIагъэкIхэм къызэхуэсахэр щыгъуазэ ищIащ министр ДыщэкI Аслъэн. Абы зэрыжиIамкIэ, Джылы-Су щIыпIэм екIуалIэ автомобиль гъуэгур дызэрыт илъэсым хьэзыр хъунущ. Абы хуэгъэзауэ Къанокъуэ Арсен жиIащ езым и щхьэкIэ лэжьыгъэхэм я фIагъыр къипщытэну зэримурадыр. «Дзэлыкъуэ районым щIыуэпс къулей иIэщ, дэ ди къалэныр абы щыгъуазэ зызыщIыну хуей дэтхэнэми зыхуэфащэ Iэмалхэр къыхузэдгъэпэщынырщ», — къыхигъэщхьэхукIащ Къанокъуэ Арсен. Абы къызэрилъытэмкIэ, мы щIыпIэм иджырей курорт лъэщ щыухуапхъэщ.
ЗэIущIэм къыщыщыпсалъэм КъБР-м ухуэныгъэмрэ архитектурэмкIэ и министр Мамий Артур къигъэлъэгъуащ Урыху къуажэм сабий 300 щIэхуэу дэт школыр мы гъэм зэгъэпэщыжын зэраухыр. ЕджапIэщIэ дащIыхь Iэдииху поселкэми. Ар еджакIуэ 550-м ятещIыхьащ. Зэгъэпэщыжын яух Налшык дэт республикэ клиникэ сымаджэщри.
«Уэ къалэн къызэрытщыпщIам тету лэжьыгъэшхуэ идогъэкIуэкI спорт IуэхущIапIэхэр республикэм и районхэм щыщIыным и лъэныкъуэкIэ. Мы махуэхэм хьэзыр хъунущ Сэрмакъ къуажэм дащIыхьа узыншагъэр щрагъэфIакIуэ физкультурэ комплексыр», — республикэм и Iэтащхьэм зыхуигъазэри жриIащ министрым.
«Къыфпэщыт къалэнхэр зэрывгъэзащIэмрэ лэжьыгъэхэм я фIагъымрэ сыкIэлъыплъынущ», — къыхигъэщхьэхукIащ КъБР-м и Iэтащхьэм зэIущIэм и кIэухым.
КъБР-м и Iэтащхьэмрэ
Правительствэмрэ я
пресс-IуэхущIапIэ.
